9. การควบคุมภายใน

บริษัทฯ ได้ให้ความสำคัญต่อระบบการควบคุมภายใน
โดยเล็งเห็นว่ากระบวนการควบคุมภายในเป็นสิ่งสำคัญและจำเป็นในการดำเนินธุรกิจ
เพราะจะมีส่วนในการช่วยให้การปฏิบัติงานมีประสิทธิภาพมากยิ่งขึ้น
รวมถึงช่วยป้องกันความเสียหายที่จะเกิดขึ้น
และการแสวงหาประโยชน์โดยมิชอบของผู้บริหารและพนักงาน
นอกจากนี้บริษัทฯยังเล็งเห็นว่าข้อเสนอแนะของผู้สอบบัญชี
และผู้ตรวจสอบของธนาคารแห่งประเทศไทยจะมีส่วนช่วยในการพัฒนาและปรับปรุงระบบการควบคุมภายในให้มีประสิทธิภาพมากยิ่งขึ้น
ซึ่งขอกล่าวถึงระบบการควบคุมภายใน โดยสรุปดังนี้

องค์กรและสภาพแวดล้อม

คณะกรรมการบริษัทฯ ได้จัดให้มีโครงสร้างองค์กร และกำหนดอำนาจหน้าที่ของผู้ปฏิบัติงาน ผู้บริหาร
ไว้เป็นลายลักษณ์อักษรชัดเจน มีการแบ่งแยกหน้าที่ผู้ปฏิบัติงาน ผู้อนุมัติ
ผู้ติดตามควบคุมและผู้ประเมินผลออกจากกัน
เพื่อป้องกันความขัดแย้งทางผลประโยชน์และเป็นการถ่วงดุลอำนาจซึ่งกันและกัน
และได้จัดให้มีระเบียบวิธีปฏิบัติงานไว้เป็นลายลักษณ์อักษร
รวมทั้งมีการแต่งตั้งคณะกรรมการตรวจสอบ เพื่อพิจารณาความเพียงพอของระบบการควบคุมภายใน
อีกทั้งยังมีการจัดตั้งคณะกรรมการชุดย่อยต่าง ๆ เพื่อช่วยในการพิจารณาและตัดสินใจในเรื่องต่าง ๆ
ได้อย่างมีประสิทธิภาพ

คณะกรรมการบริษัทฯมีการพิจารณากำหนดเป้าหมายในการดำเนินธุรกิจที่ชัดเจน วัดผลได้
และมีการติดตามผลการดำเนินงานให้เป็นไปตามเป้าหมายที่กำหนดไว้ นอกจากนี้
บริษัทได้จัดให้มีนโยบายการกำกับดูแลกิจการที่ดี และคู่มือจริยธรรม (Code of conduct)
เพื่อให้กรรมการ ผู้บริหาร และพนักงานถือปฏิบัติ
รวมทั้งจัดให้มีการจัดทำแบบประเมินตนเองด้านการกำกับดูแลกิจการที่ดี
เพื่อเป็นการกระตุ้นจิตสำนึกของพนักงานทุกปี

ในด้านการดูแลบุคลากร บริษัทฯ มีการกำหนดค่าตอบแทนสำหรับบุคลากรขององค์กรอย่างเหมาะสม
เพื่อให้สามารถจูงใจและรักษาบุคลากรที่มีคุณภาพไว้กับบริษัทฯ นอกจากนี้ ยังมีการให้สวัสดิการต่างๆ
แก่พนักงานที่เพียงพอและเหมาะสม

1.  การบริหารความเสี่ยง

บริษัทฯ ให้ความสำคัญต่อการบริหารความเสี่ยงเป็นอย่างมาก
โดยให้คณะกรรมการบริหารและกลุ่มงานบริหารความเสี่ยงของธนาคารธนชาต จำกัด (มหาชน)
พิจารณาและดูแลให้บริษัทในกลุ่มธนชาต มีการบริหารความเสี่ยงในด้านต่างๆ ให้มีประสิทธิภาพ ทั้งนี้
คณะกรรมการบริษัทฯได้กำหนดนโยบายและแนวทางการบริหารความเสี่ยงเป็นลายลักษณ์อักษร
เผยแพร่ไว้ในระบบข้อมูลกลางของบริษัท (Intranet) เพื่อให้กรรมการ ผู้บริหาร และพนักงาน
ยึดถือเป็นแนวปฏิบัติ โดยรายละเอียดการบริหารความเสี่ยงได้กล่าวไว้ในเรื่องปัจจัยความเสี่ยงแล้ว
ซึ่งในแนวทางการติดตามความเสี่ยง ได้ดำเนินการผ่านหน่วยงานภายในและคณะกรรมการต่าง ๆ
ที่เกี่ยวข้องกับการบริหารความเสี่ยงเพื่อให้มีการปฏิบัติตามแนวทางที่กำหนดไว้

2.  การควบคุมการปฏิบัติงานของฝ่ายบริหาร

บริษัทมีการกำหนดอำนาจและระดับการอนุมัติรายการเพื่อให้เกิดความเหมาะสม
โดยมีการแบ่งแยกหน้าที่ผู้ปฏิบัติงาน ผู้อนุมัติ ผู้ทำหน้าที่บันทึกรายการทางบัญชีและข้อมูลสารสนเทศ
และผู้ทำหน้าที่ในการดูแลจัดเก็บทรัพย์สินออกจากกัน
เพื่อเป็นการตรวจสอบซึ่งกันและกันอันเป็นการป้องกันการทุจริต
ในส่วนของการทำรายการกับบุคคลที่เกี่ยวข้อง
บริษัทได้กำหนดแนวทางป้องกันความขัดแย้งทางผลประโยชน์ไว้ในนโยบายการกำกับดูแลกิจการที่ดี
ซึ่งการอนุมัติจะต้องไม่กระทำโดยผู้มีส่วนเกี่ยวข้อง โดยการให้สินเชื่อหรือการลงทุน
ได้มีการกำหนดนโยบายการให้สินเชื่อแก่ผู้ถือหุ้นรายใหญ่หรือกิจการที่มีผลประโยชน์เกี่ยวข้อง(Related
Lending) หรือลงทุนในกิจการที่มีผลประโยชน์เกี่ยวข้องเป็นการเฉพาะตามเกณฑ์ที่ ธปท. กำหนด

นอกจากนี้
บริษัทยังมีหน่วยงานที่คอยติดตามการดำเนินงานของบริษัทให้เป็นไปตามที่เกณฑ์ทางการกำหนด
โดยจะมีหน่วยงานที่จะศึกษาและเผยแพร่กฎเกณฑ์ทางการให้พนักงานรับทราบและให้คำปรึกษา
ตลอดจนติดตามให้บริษัทมีการกำหนดระเบียบให้ครบถ้วนตามที่กฎหมายกำหนด
อีกทั้งยังมีฝ่ายงานที่คอยดูแลธุรกรรมสินเชื่อ ลงทุน และก่อภาระผูกพัน
ให้มีการอนุมัติโดยถูกต้องและปฏิบัติตามเงื่อนไขที่ได้รับอนุมัติ
รวมถึงมีสำนักตรวจสอบซึ่งขึ้นตรงต่อคณะกรรมการตรวจสอบ
ทำหน้าที่ในการประเมินผลประสิทธิภาพและประสิทธิผลของการควบคุมภายใน
และระบบบริหารความเสี่ยง

ในกรณีที่บริษัทฯ มีการลงทุนในบริษัทย่อย บริษัทฯ
มีการส่งตัวแทนเข้าไปร่วมเป็นกรรมการเพื่อกำหนดนโยบายและทิศทางของบริษัทย่อย
รวมถึงมีการรายงานผลการดำเนินการของบริษัทย่อยแก่บริษัทฯ เป็นประจำทุกเดือน

4. ระบบสารสนเทศและการสื่อสารข้อมูล

บริษัทฯ ได้จัดให้มีกระบวนการจัดทำข้อมูลและแนวทางการเปิดเผยสารสนเทศต่อผู้ที่เกี่ยวข้อง
ทั้งกรรมการ ผู้บริหาร พนักงาน ผู้ถือหุ้น ลูกค้า และผู้มีส่วนได้เสียอื่นๆ
โดยข้อมูลดังกล่าวจะมีเนื้อหาที่จำเป็นเพียงพอต่อการตัดสินใจ ถูกต้องสมบูรณ์และเป็นปัจจุบัน
เพื่อให้ผู้ที่เกี่ยวข้องสามารถตัดสินใจได้อย่างมีประสิทธิภาพ ทั้งนี้
ข้อมูลหรือสารสนเทศดังกล่าวมีระบบการจัดเก็บที่ดีสามารถตรวจสอบได้

5. ระบบการติดตาม

การดำเนินธุรกิจ บริษัทฯ
ได้จัดให้มีการนำเสนอผลการดำเนินงานเปรียบเทียบกับเป้าหมายของแต่ละธุรกิจ
และภาพรวมของทั้งบริษัทในการประชุมคณะกรรมการบริหาร
และคณะกรรมการบริษัทเป็นประจำทุกเดือน
ซึ่งคณะกรรมการจะมีมติสั่งการให้มีการดำเนินการตามความเหมาะสม
เพื่อให้เข้ากับสถานการณ์และสภาพแวดล้อมที่เปลี่ยนไป และมีคณะกรรมการบริหาร
เป็นผู้พิจารณาและบริหารสภาพคล่อง ทางด้านสินทรัพย์และหนี้สินให้เหมาะสมกับสถานการณ์
รวมทั้งเสนอแนะเกี่ยวกับการบริหารสภาพคล่องให้เกิดประโยชน์สูงสุด
และสอดคล้องกับเป้าหมายโดยรวมของบริษัท

นอกจากนี้ บริษัทฯ
ยังมีสำนักตรวจสอบทำหน้าที่สอบทานเพื่อประเมินระบบการควบคุมภายในและการบริหารความเสี่ยงของหน่วยงานต่างๆของบริษัท
รายงานผลการปฏิบัติงานโดยตรงต่อคณะกรรมการตรวจสอบ
ซึ่งแผนการตรวจสอบจะครอบคลุมธุรกรรมต่างๆของบริษัททั้งหมด
โดยมีมาตรการตรวจสอบที่ยอมรับโดยทั่วไป กรณีมีข้อเสนอแนะหรือข้อควรปรับปรุง
สำนักตรวจสอบจะติดตามเพื่อให้มีการแก้ไขได้อย่างทันท่วงที

ในการประชุมคณะกรรมการบริษัทฯ ครั้งที่ 2/2555 เมื่อวันที่ 20 กุมภาพันธ์ 2555
ที่ประชุมได้มีมติว่า บริษัทฯมีระบบการควบคุมภายในที่เพียงพอและเหมาะสมทั้ง 5 ส่วน ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม